CELEX: 32016R0171
Language: lv
Date: 2015-11-20 00:00:00
Title: Komisijas Deleģētā regula (ES) 2016/171 (2015. gada 20. novembris), ar ko groza Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā

10.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 33/1
            
         KOMISIJAS DELEĢĒTĀ REGULA (ES) 2016/171
   (2015. gada 20. novembris),
   ar ko groza Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 2. punktu,
   tā kā:
   
               (1)
            
            
               Starptautiskās Atlantijas tunzivju saglabāšanas komisijas (ICCAT) Ieteikumā 14-01 par tropisko tunzivju saglabāšanas un pārvaldības daudzgadu programmu un konkrēti tā 4. punktā teikts, ka zvejas kuģiem, kuru lielākais garums ir 20 metri vai vairāk un kuri nav iekļauti ICCAT kārtotajā tropisko tunzivju zvejas kuģu reģistrā, nav atļauts zvejot, paturēt uz kuģa, pārkraut citā kuģī, transportēt, pārvietot, apstrādāt vai izkraut lielacu tunzivis un/vai dzeltenspuru tunzivis no ICCAT konvencijas apgabala. Komisijas Deleģētās regulas (ES) 2015/98 (2) 3. pants šā ICCAT noteikuma sakarībā paredz atbrīvojumu no Regulas (ES) Nr. 1380/2013 15. panta 1. punktā noteiktā izkraušanas pienākuma, tomēr tikai attiecībā uz lielacu tunzivīm. Tā kā praksē ir iespējama dzeltenspuru tunzivs piezveja zvejniecībās, kurās dzeltenspuru tunzivi nezvejo kā mērķsugu, bet uz kurām attiecas izkraušanas pienākums, Deleģētās regulas (ES) 2015/98 3. pants būtu jāgroza tā, lai tas aptvertu gan lielacu tunzivi, gan dzeltenspuru tunzivi.
            
         
               (2)
            
            
               Deleģētās regulas (ES) 2015/98 4. panta 2. punkts paredz atkāpi no izkraušanas pienākuma attiecībā uz zilajām tunzivīm, kas ir mazākas par Regulas (EK) Nr. 302/2009 (3) 9. panta 1. punktā noteikto minimālo izmēru. Regulas (EK) Nr. 302/2009 9. panta 1. punktā noteiktais minimālais izmērs ir 30 kg vai 115 cm. Tomēr minētās regulas 9. panta 2. un 8. punkts paredz piemērot citu minimālo izmēru šādiem gadījumiem: i) zilās tunzivis, kas Atlantijas okeāna austrumu daļā nozvejotas ar laivām zvejai ar ēsmu un velcēšanas laivām; ii) zilās tunzivis, kas audzēšanai nozvejotas Adrijas jūrā; un iii) zilās tunzivis, ko Vidusjūrā ar laivām, kas paredzētas zvejai ar ēsmu, āķu jedām un makšķerēm, svaigu zivju ieguvei nozvejo piekrastes amatierzvejnieki. Deleģētās regulas (ES) 2015/98 4. panta 2. punkts būtu jāgroza, lai iekļautu Regulas (EK) Nr. 302/2009 9. panta 2. un 8. punktā paredzēto minimālo izmēru līdz 30 kg vai 115 cm.
            
         
               (3)
            
            
               Deleģētās regulas (ES) 2015/98 5. pants paredz atkāpi no izkraušanas pienākuma attiecībā uz zobenzivi (Xiphias gladius) Atlantijas okeāna ziemeļu daļā. Tā kā ICCAT Ieteikums 13-02 par zobenzivs saglabāšanu Atlantijas okeāna ziemeļu daļā un konkrēti tā 9. punkts attiecas uz visā Atlantijas okeānā nozvejotām vai izkrautām zobenzivīm, minētais pants būtu jāgroza tā, lai tas aptvertu visu Atlantijas okeānu.
            
         
               (4)
            
            
               Tāpēc attiecīgi būtu jāgroza Deleģētā regula (ES) 2015/98,
            
         IR PIEŅĒMUSI ŠO REGULU.
   1. pants
   Deleģēto regulu (ES) 2015/98 groza šādi:
   
               1)
            
            
               regulas 3. pantu aizstāj ar šādu:
               “3. pants
               Lielacu tunzivs un dzeltenspuru tunzivs
               1.   Šo pantu piemēro lielacu tunzivij (Thunnus obesus) un dzeltenspuru tunzivij (Thunnus albacares) Atlantijas okeānā.
               2.   Atkāpjoties no Regulas (ES) Nr. 1380/2013 15. panta 1. punkta, zvejas kuģi, kuru lielākais garums ir 20 metri vai vairāk un kuri nav iekļauti ICCAT reģistrā ar kuģiem, kam atļauts zvejot lielacu tunzivis un dzeltenspuru tunzivis, Atlantijas okeānā nezvejo kā mērķsugu, nepatur uz kuģa, nepārkrauj citā kuģī, netransportē, nepārvieto, neapstrādā un neizkrauj lielacu tunzivis un dzeltenspuru tunzivis.”;
            
         
               2)
            
            
               regulas 4. panta 2. punktu aizstāj ar šādu:
               “2.   Atkāpjoties no Regulas (ES) Nr. 1380/2013 15. panta 1. punkta, ir aizliegts zvejot kā mērķsugu, paturēt uz kuģa, pārkraut citā kuģī, pārvietot, izkraut, transportēt, uzglabāt, pārdot, izlikt vai piedāvāt pārdošanai zilās tunzivis, kas:
               
                           a)
                        
                        
                           ir mazākas par Regulas (EK) Nr. 302/2009 9. panta 1. punktā noteikto minimālo izmēru vai –
                        
                     
                           b)
                        
                        
                           gadījumos, kuri minēti Regulas (EK) Nr. 302/2009 9. panta 2. un 8. punktā, – ir mazākas par minētā 9. panta 2. un 8. punktā noteiktajiem minimālajiem izmēriem.”;
                        
                     
         
               3)
            
            
               regulas 5. panta 1. punktu aizstāj ar šādu:
               “1.   Šo pantu piemēro zobenzivij (Xiphias gladius) Atlantijas okeānā.”
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 20. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  Komisijas 2014. gada 18. novembra Deleģētā regula (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā (OV L 16, 23.1.2015., 23. lpp.).
   
      (3)  Padomes 2009. gada 6. aprīļa Regula (EK) Nr. 302/2009 par daudzgadu plānu zilās tunzivs krājumu atjaunošanai Atlantijas okeāna austrumu daļā un Vidusjūrā, par grozījumiem Regulā (EK) Nr. 43/2009 un par Regulas (EK) Nr. 1559/2007 atcelšanu (OV L 96, 15.4.2009., 1. lpp.).